Diari Oficial de la Generalitat Valenciana


Sumari del DOGV 9597, del 17-05-2023 (2023/5169)

RESOLUCIÓ de 9 de maig de 2023, del director general de Medi Natural i d'Avaluació Ambiental, per la qual s'aproven les directrius tècniques sobre efectivitat i esforç mínim de caça o control del senglar per a les diferents modalitats, en desplegament de l'article 5 de l'Ordre 22/2021, d'11 de novembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula la caça i control del senglar a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9597

Data del DOGV
:   17-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5169


Data del document
:   09-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * caça

RESOLUCIÓ de 9 de maig de 2023, del director general de Medi Natural i d'Avaluació Ambiental, per la qual s'aproven les directrius tècniques sobre efectivitat i esforç mínim de caça o control del senglar per a les diferents modalitats, en desplegament de l'article 5 de l'Ordre 22/2021, d'11 de novembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es regula la caça i control del senglar a la Comunitat Valenciana. [2023/5169]  
La recent Ordre d'aquesta conselleria per la qual es regula la caça i el control del senglar a la Comunitat Valenciana estableix unes normes excepcionals de caça, gestió i ordenació cinegètica en aquelles zones declarades oficialment amb sobreabundància d'aquesta espècie. En aquestes àrees, una de les mesures que és necessari adoptar per a reconduir les densitats de senglar a un estat de normalitat, és la de programar un esforç o pressió de caça mínim, sent necessari per a això que, per part d'aquesta direcció general, es publiquen unes directrius tècniques sobre efectivitat i esforç mínim de caça per a les diferents modalitats. En l'article cinqué de l'Ordre s'estableix un termini per a la publicació d'aquestes directrius, i queda aplicable mentrestant el que es disposa en la seua disposició transitòria única.  
Per a la definició d'aquestes directrius tècniques ha sigut necessari la realització pel Servei de Caça i Pesca d'estudis conduents a l'obtenció de valors de referència per als principals paràmetres de càlcul de la pressió i esforç de caça sobre l'espècie. En aquests informes s'ha utilitzat informació procedent de caceres en les modalitats: ganxo, batuda, i caça al salt (en mà) subministrada per una àmplia xarxa de col·laboradors (grups de caçadors de senglar) distribuïts per tot l'àmbit de la Comunitat Valenciana. També s'han analitzat dades de les caceres en la modalitat d'espera, així com de controls mitjançant parany (caixes-parany homologats) en la Reserva Valenciana de Caça de la Muela de Cortes.  
  
Amb tot això, i de conformitat amb el que es disposa en l'article 5 de l'Ordre 22/2021, d'11 de novembre i en la seua disposició transitòria única, i en virtut de les competències que té atribuïdes aquesta direcció general pel Decret 176/2020, de 30 d'octubre, del Consell pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, resolc:  
  
Primer  
Aprovar les Directrius tècniques sobre efectivitat i esforç mínim de caça o control del senglar per a les diferents modalitats cinegètiques, el contingut de les quals es recull en l'annex d'aquesta resolució.  
  
Segon  
La present resolució entrarà en vigor el dia de la publicació en el Diari Oficial de la Generalitat Valenciana.  
  
Contra la present resolució, que no exhaureix la via administrativa, podrà presentar-se un recurs d'alçada davant el secretari autonòmic d'Emergència Climàtica i Transició Ecològica en el termini d'un mes des de l'endemà de la publicació en el Diari Oficial de la Generalitat Valenciana, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 9 de maig de 2023.- El director general de Medi Natural i Avaluació Ambiental: Julio Ramón Gómez Vivo.  
  
  
  
ANNEX I  
Directrius tècniques sobre efectivitat i esforç mínim de caça o control del senglar per a les diferents modalitats cinegètiques  
  
En els instruments d'ordenació cinegètica o plans de gestió del senglar de zones declarades oficialment amb sobreabundància d'aquesta espècie serà necessari programar i aplicar un esforç mínim de caça i control. Aquest esforç mínim serà de 30 jornades equivalents per cada quilòmetre quadrat de terreny forestal i temporada en les següents modalitats de caça: batuda, ganxo o caça al salt. Aquest esforç o pressió de caça o control es correspon, segons les dades d'efectivitat estimats en l'últim informe tècnic del Servei de Caça i Pesca sobre la matèria, amb el necessari per a extraure en cada temporada una fracció de població del 58 % de les existències estivals.  
L'esforç mínim de caça o control només podrà modificar-se en els instruments d'ordenació cinegètica o plans de gestió de forma justificada, després de fer estudis més precisos d'estima poblacional mitjançant mètodes com REM (Random Encounter Model), REST (Random Encounter and Staying Time) o CT-DS (Camera Trap Distance Sampling).  
1. L'anterior pressió de caça en batudes, ganxos o caça al salt podrà reduir-se fins a quedar en un mínim de 10 jornades equivalents per cada quilòmetre quadrat de terreny forestal i temporada sempre que les restants 20 jornades equivalents per cada quilòmetre quadrat de terreny forestal i temporada es programen i executen a través de modalitats de caça o tècniques de control alternatives com les esperes nocturnes o el parany amb mètodes homologats, segons les equivalències recollides en el punt 5.  
2. Els instruments d'ordenació cinegètica o plans de gestió de zones en les quals no siga viable la caça o control mitjançant les modalitats de batuda, ganxo o caça al salt per raons de seguretat (zones urbanitzades, amb ramaderia extensiva, o d'intens ús recreatiu) o bé en zones en les quals aquestes modalitats no siguen efectives per tractar-se d'àrees d'alimentació nocturna en les quals no existeixen ambients «refugi» o «caus» sobre els quals practicar la caça amb gossos, podran sol·licitar una excepció a l'esforç mínim de control mitjançant modalitats de caça amb gossos.  
Aquestes circumstàncies excepcionals es justificaran en els instruments d'ordenació cinegètica o plans de gestió, de manera que la Resolució aprovatòria puga reduir o excloure de manera expressa aquest requisit. En qualsevol cas, l'esforç de caça i control de 30 jornades equivalents per cada quilòmetre quadrat de terreny forestal i temporada haurà de programar-se i executar-se mitjançant modalitats o tècniques alternatives.  
3. Les superfícies de «terreny forestal» a utilitzar en el càlcul de l'esforç mínim s'obtindran a partir de els valors indicats en la capa «Àrees aptes valoració senglar» del visor cartogràfic de la Generalitat (https://visor.gva.es/visor/).  
4. L'efectivitat de la tècnica de control identificada com a «parany» està referida al model de caixa-parany per a senglar homologada en la Comunitat Valenciana per Resolució de 10 d'agost de 2022, de la Direcció General de Medi Natural i d'Avaluació Ambiental (DOGV 9409 de data 22.08.2022). En cas que s'homologaran nous mètodes de captura per a aquesta espècie, aquesta direcció general haurà de publicar els corresponents valors d'aquests paràmetres (efectivitat i equivalència de l'esforç) per a aquests models de parany o sistema de captura.  
  
5. Les equivalències entre modalitats de caça i tècniques de control són les descrites en la següent taula.  
  
Modalitat - tècnica Coeficient d'Equivalència. Nombre de jornades unitàries de la modalitat o tècnica necessàries per a aconseguir 30 jornades equivalents (valor referencia/km² forestal)  
Batudes CeB= 1,000 30  
Ganxos CeG=1,000 30  
Al salt Ces= 1,000 30  
Esperes CeE= 1,250 24  
Parany CeT= 0,625 48